**Anexa nr. 2 la Hotărârea Consiliului Județean Argeș nr.\_\_\_\_\_\_\_\_\_\_\_/\_\_\_\_\_\_\_**

**Contract privind  constituirea unui drept de trecere**

**I. PĂRŢILE CONTRACTANTE**

**1. UAT JUDEȚUL ARGEȘ,** cu sediul în localitatea Pitești, Piața Vasile Milea, nr. 1, jud. Argeș, CUI 4229512, reprezentată prin domnul Ion MÎNZÎNĂ – Președinte Consiliul Județean Argeș, în calitate de **PROPRIETAR** al terenului situat în comuna Călinești, sat Călinești, nr. 484, județul Argeș,  înscris în Cartea Funciară nr 86166  a localităţii Călinești, cu număr cadastral 86166, denumit în continuare **PROPRIETARUL**

şi

**2.** **UAT Comuna CĂLINEȘTI**, cu sediul în comuna Călinești, sat Gorganu, jud. Argeș, CUI ..............., reprezentată legal prin domnul Mihai GEORGESCU, proprietar asupra imobilului - clădire și teren – înscris în CF 86167 Călinești, situat în comuna Călinești, imobil fără ieșire la drumul public, în calitate de **BENEFICIAR**

          am convenit încheierea prezentului contract de constituire a unui drept de trecere în următoarele condiţii :

**II. OBIECTUL CONTRACTULUI**

**Art.1.** Obiectul prezentului contract îl reprezintă constituirea cu titlu gratuit de către Proprietar în favoarea imobilului Beneficiarului, a dreptului de trecere auto și pietonal asupra terenului în suprafață de 600mp aflat în domeniul public al Județului Argeș, situat în comuna Călinești, sat Călinești, nr. 484, înscris în CARTEA FUNCIARĂ nr. 86166  a localităţii Călinești, cu număr cadastral 86166, în vederea înființării unui centru de diagnostic și tratament în regim ambulatoriu și spitalizare de zi.

**III. DURATA CONTRACTULUI**

**Art. 2.** Prezentul contract își produce efectele începând cu data semnării de către părți și încetează în momentul în care Beneficiarul dobândește un alt acces la calea publică sau în situația în care terenul ce face obiectul transmiterii nu este întreținut ori va fi afectat de proiecte ale proprietarului, dar nu mai mult de **10 ani**, cu posibilitatea reînnoirii acestuia.

**IV. OBLIGAŢIILE PĂRŢILOR**

**Art. 3.** Proprietarul se obligă să acorde spre folosinţă cu titlu gratuit, dreptul de trecere auto și pietonal pentru terenul (4DR) în suprafață de 600 mp prevăzut la art. .... din HCJ nr. ......

**Art. 4.** Beneficiarul se obligă:

**a)** să folosească bunul potrivit destinaţiei menţionate la art. 1 din prezentul contract;

**b)** să respecte condiţiile stabilite în contract;

**c)** să întreţină bunul ca un bun gospodar şi ca pe un bun al său şi să nu transmită către terţi drepturile pe care le are în urma acestui contract;

**d)** are obligația de a efectua, pe cheltuiala sa, toate lucrările necesare amenajării, întreținerii și conservării servituții.

**e)** să predea proprietarului bunul în aceleaşi condiţii în care i-a fost încredinţat fără a avea vreo pretenţie materială sau de alt gen asupra îmbunătăţirilor ce eventual le va aduce în perioada derulării contractului;

**f)** Beneficiarul își exprimă acordul în cadrul prezentului contract cu privire la exercitarea de către Proprietar a tuturor prerogativelor dreptului de proprietate asupra imobilului descris în prezentul act, fără a fi necesar vreun acord exprimat ulterior în vederea constituirii, demolării, grevării cu sarcini, etc sau vreo înștiințare în orice modalitate, cu condiția de a nu afecta drepturile constituite prin prezentul Contract.

**V. ÎNCETAREA CONTRACTULUI**

**Art. 5.** Prezentul contract încetează:

**a)** la expirarea termenului prevăzut la art. 2;

**b)** prin reziliere, dar numai la cererea părţii interesate, în cazul nerespectării obligaţiilor de către cealaltă parte semnatară;

**c)** în cazul în care beneficiarul foloseşte bunul, obiect al prezentului contract, în alt scop decât cel prevăzut la art. 1 din contract;

**d)** prin restituirea de către beneficiar a bunului care face obiectul contractului;

**e)** prin înţelegerea părţilor.

**VI. FORŢA MAJORĂ**

**Art. 7.** (1) Aşa cum este definită, forţa majoră exonerează Părţile de răspundere pentru neîndeplinirea obligaţiilor lor contractuale. În scopul acestui Contract, forţa majoră înseamnă un eveniment sau o împrejurare care e mai presus de controlul rezonabil al unei Părţi şi care face imposibilă îndeplinirea de către Partea respectivă a obligaţiilor sale asumate prin prezentul Contract şi include, dar fără a se limita la, război, revoluţie, război civil, cutremur, incendiu, explozie, furtună, inundaţie sau alte condiţii meteo nefavorabile, confiscare.

(2) Partea care invocă forţa majoră are obligaţia să o aducă la cunoştinţa celeilalte părţi în scris,

în termen de 3 zile de la apariţie, iar dovada forţei majore se va comunica în 15 zile de la apariţie.

(3) Partea care invocă forţa majoră este obligată să informeze cealaltă Parte în legătură cu încetarea acesteia în termen de 15 zile de la încetare.

(4) În cazul în care evenimentul de forţă majoră determină o suspendare a executării prezentului Contract pentru o perioadă care depăşeşte două luni, oricare dintre Părţi poate denunţa unilateral Contractul. În acest caz, nici una dintre Părţi nu are dreptul să pretindă despăgubiri de la cealaltă Parte, dar ele au datoria să-şi îndeplinească obligaţiile acumulate până la data respectivă.

**VII. LITIGII**

**Art. 8.** Părţile au convenit ca toate neînţelegerile privind validitatea prezentului contract sau rezultate din interpretarea, executarea ori încetarea acestuia să fie rezolvate pe cale amiabilă de reprezentanţii lor.

**Art. 9.** În cazul în care nu este posibilă rezolvarea litigiilor pe cale amiabilă, părţile se vor adresa instanţelor judecătoreşti competente.

**VIII. CLAUZE FINALE**

**Art. 10.** Prezentul contract se modifică numai prin act adiţional semnat de părţile contractante.

**Art. 11.** Părţile contractante vor solicita intabularea dreptului de trecere in Partea a III C, a CARTEA FUNCIARĂ nr. .............a imobilului Proprietarului *(fond aservit)*, precum şi în Partea a II-a B, a Cărţii funciare nr............ a imobilului Beneficiarului *(fond dominant)*.

**Art. 12.** Noi, părțile, declarăm că înainte de semnarea actului, am citit cuprinsul acestuia constatând că el corespunde voinței și condițiilor stabilite de noi, părțile, de comun acord, drept pentru care semnăm mai jos.

Prezentul contract a fost încheiat în număr de 2 (două) exemplare, câte unul pentru

fiecare parte

*PROPRIETAR ,                                               BENEFICIAR,*